## Pravilnik o uvijetima koje mora ispunjavati Županijski odnosno Gradski zavod za prostorno uređenje za obavljanje poslova izrade prostornih planova

### NN 104/1998 (31.7.1998.), Pravilnik o uvijetima koje mora ispunjavati Županijski odnosno Gradski zavod za prostorno uređenje za obavljanje poslova izrade prostornih planova

# **MINISTARSTVO PROSTORNOG UREĐENJA, GRADITELJSTVA I STANOVANJA**

Na temelju odredbe članka 7. stavka 5. Zakona o prostornom uređenju
("Narodne novine", broj 30/94 i 68/98), ministar prostornog uređenja, graditeljstva
i stanovanja donosi

## **PRAVILNIK**

### **O UVJETIMA KOJE MORA ISPUNJAVATI ŽUPANIJSKI ODNOSNO GRADSKI ZAVOD ZA PROSTORNO UREĐENJE ZA OBAVLJANJE POSLOVA IZRADE PROSTORNIH PLANOVA**

Članak 1.

Ovim pravilnikom utvrđuju se uvjeti koje mora ispunjavati županijski,
odnosno Gradski zavod za prostorno uređenje za obavljanje stručnih poslova
izrade prostornih planova.

Članak 2.

Županijski odnosno Gradski zavod za prostorno uređenje (u daljnjem tekstu:
Zavod) može obavljati stručne poslove izrade prostornih planova pod uvjetom
tehničke opremljenosti i stručne osposobljenosti osoba koje obavljaju stručne
poslove izrade prostornih planova.

Članak 3.

Zavod mora raspolagati radnim prostorom koji omogućuje smještaj radnih
stolova s odgovarajućom informatičkom opremom za izradu prostornih planova
za najmanje 5 stručnih djelatnika.

Članak 4.

U Zavodu mora biti stalno zaposleno najmanje 5 djelatnika visoke stručne
spreme s položenim stručnim ispitom, od kojih su 3 djelatnika diplomirana
inženjera arhitekture i 2 djelatnika diplomirani stručnjaci drugih tehničkih
znanosti (građevinarstvo, promet, geodezija, geografija, ekologija i slične
znanosti) ili društvenih znanosti (ekonomija, sociologija i slične znanosti),
od kojih najmanje 2 djelatnika moraju imati radno iskustvo od najmanje
5 godina u struci na obavljanju stručnih poslova izrade prostornih planova.

Osim uvjeta iz stavka 1. ovoga članka stručni djelatnici Zavoda moraju
ispunjavati i uvjete iz Zakona o državnim službenicima i namještenicima
o plaćama nositelja pravosudnih dužnosti ("Narodne novine", broj 74/94,
86/94 i 7/95.)

Članak 5.

Ministarstvo prostornog uređenja, graditeljstva i stanovanja (u daljnjem
tekstu: Ministarstvo) vodi evidenciju o Zavodu i evidenciju o djelatnicima
zaposlenim u Zavodu.

Evidencija o Zavodu iz stavka 1. ovog članka sadržava datum objave Odluke
o osnivanju i početku rada Zavoda, datum donošenja Pravilnika o unutarnjem
redu te podatke o ustrojstvu Zavoda.

Evidencija o djelatnicima Zavoda iz stavka 1. ovoga članka sadražva
broj djelatnika Zavoda s podacima o stručnoj spremi, ukupnom radnom iskustvu
i radnom iskustvu u Zavodu te položenim stručnim i državnim stručnim ispitom.

Članak 6.

Županijski odnosno Gradski zavod dužni su Ministarstvu dostaviti opće
akte Zavoda u roku od 15 dana od dana objave u službenom glasilu.

Članak 7.

Županija i Grad Zagreb dužni su u roku od 30 dana od dana stupanja na
snagu ovog Pravilnika uskladiti opće akte Zavoda sa odredbama ovog Pravilnika.

Članak 8.

Ovaj Pravilnik stupa na snagu osmog dana od objave u "Narodnim novinama".

Klasa: 350-01/98-03/02
Urbroj: 531-01/98-2
Zagreb, 27. srpnja 1998.

Ministar
**mr. sc. Marko Širac,** v. r.

Pravilnik, NN 104/1998-1448